ต่อเนื่อง มุ่งเน้นการรณรงค์ เผยแพร่และประชาสัมพันธ์กระตุ้นจิตสำนึกของเกษตรกรให้หยุดเผาในพื้นที่เกษตร
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวว่า รัฐบาลได้ให้ความสำคัญต่อสถานการณ์ปัญหาวิกฤติหมอกควันที่ปกคลุมพื้นที่ภาคเหนือตอนบนของไทยที่มักจะเกิดขึ้นในช่วงระหว่างเดือนมกราคม-เมษายนของทุกปี ซึ่งพบว่าสาเหตุหนึ่งมาจากการเผาเศษวัสดุทางการเกษตรในพื้นที่เพาะปลูก ส่งผลกระทบต่อสุขภาพของประชาชนและเศรษฐกิจของประเทศ รวมทั้งส่งผลเสียต่อการทำอาชีพการเกษตรโดยตรง  ทำให้ดินเสื่อมโทรมขาดความอุดมสมบูรณ์ ต้นทุนการผลิตเพิ่มสูงขึ้นและผลผลิตที่ได้รับต่ำกว่าที่ควรจะเป็น จึงได้มอบหมายให้กระทรวงเกษตรและสหกรณ์ดำเนินการควบคุมการเผาในพื้นที่การเกษตร โดยกรมส่งเสริมการเกษตรได้ดำเนินการมาอย่างต่อเนื่อง มุ่งเน้นการรณรงค์ เผยแพร่และประชาสัมพันธ์กระตุ้นจิตสำนึกของเกษตรกรให้หยุดเผาในพื้นที่เกษตร นำเสนอทางเลือกต่างๆ แก่เกษตรกรเพื่อทดแทนการเผา รวมถึงการใช้กลไกเครือข่ายความร่วมมือของทุกภาคส่วนเพื่อป้องกันและแก้ไขปัญหาการหยุดเผาที่ยั่งยืนนายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า ในปีงบประมาณ  2564 ที่ผ่านมา กรมส่งเสริมการเกษตรได้ดำเนินการโครงการส่งเสริมการหยุดเผาในพื้นที่เกษตร ระหว่างเดือนมกราคม – พฤษภาคม 2564 สามารถขยายเครือข่ายเกษตรกรปลอดการเผาแก้ไขปัญหาการเผาในพื้นที่เกษตร รวม 280 เครือข่าย ในพื้นที่ 60 จังหวัด ในจำนวนนี้ จังหวัดสระบุรี มีผลการดำเนินงานป้องกันและแก้ไขปัญหาการเผาในพื้นที่เกษตรกรรมเป็นที่น่าพอใจ จากการติดตามสถานการณ์จุดความร้อนของจังหวัดสระบุรี ในช่วงเดือนมกราคม- พฤษภาคม 2564 พบว่าจุดความร้อนในพื้นที่เกษตรลดลงจากช่วงเดียวกันของปี 2563 จากจํานวน 70 จุด เหลือเพียง 31 จุด และในภาพรวมทั้งประเทศจาก 6,285 จุด เหลือ 3,320 จุด ลดลงคิดเป็นร้อยละ 47 เนื่องจากที่จังหวัดสระบุรี เจ้าหน้าที่ส่งเสริมการเกษตรได้ลงพื้นที่สร้างการรับรู้แก่เกษตรกรให้รู้ถึงผลกระทบจากการเผา และสร้างเครือข่ายปลอดการเผาในพื้นที่เกษตรอย่างต่อเนื่อง รวมถึงมีการสาธิตเทคโนโลยีการจัดการเศษวัสดุการเกษตรทดแทนการเผาให้แก่เกษตรกร ส่งผลให้เกษตรกรมีการปรับเปลี่ยนทัศนคติและเกิดจิตสำนึกยอมรับการทำเกษตรแบบปลอดการเผามากขึ้น